สัปดาห์นี้มีประเด็น
สัปดาห์นี้มีงานสัมมนาน่าสนใจหลายงาน ประเดิมเช้าวันจันทร์ 20 มิ.ย.
17 ส.ค. 2554

สัปดาห์นี้มีงานสัมมนาน่าสนใจหลายงาน ประเดิมเช้าวันจันทร์ 20 มิ.ย. 
โดย..ชัตน์วรี
นายนริศ ชัยสูตร ผู้อำนวยการสำนักงานเศรษฐกิจการคลัง ปาฐกถาพิเศษ “ภาพรวมเศรษฐกิจไทยปี 54 ปรับตัวอย่างไรให้ทันสถานการณ์” ในงานสัมมนาวิชาการของสมาคมธุรกิจรับสร้างบ้าน “Decoding Cost : ถอดรหัสสกัดต้นทุนแพง” ณ ห้องแกรนด์บอลรูม โรงแรม ดิ เอมเมอรัลด์ ถนนรัชดาภิเษก
ในช่วงบ่าย ธนาคารกรุงเทพร่วมกับกรมส่งเสริมอุตสาหกรรม และสำนักงานนวัตกรรมแห่งชาติ จัดสัมมนาเรื่อง “เถ้าแก่เอสเอ็มอีกับนวัตกรรม” ณ โรงแรมสีมาธานี จ.นครราชสีมา โดยมีนายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เป็นประธาน
ส่วนวันพุธ 22 มิ.ย. นายพงษ์ภาณุ เศวตรุนทร์ อธิบดีกรมสรรพสามิต จะจัดแถลงข่าว “ก้าวใหม่กรมสรรพสามิต และสรุปผลการสัมมนาวิชาการ เรื่อง วิธีประมาณการรายได้ภาษีสรรพสามิตรายภาค และรายพื้นที่ สำหรับผู้บริหาร ครั้งที่ 1” พร้อมแถลงนโยบายการบริหารงานของกรมเพื่อเตรียมมาตรการรองรับการเข้าร่วมเป็นประชาคมเศรษฐกิจอาเซียน โดยมีนายพิสิฐ ลี้อาธรรม คณบดีคณะเศรษฐศาสตร์ มหาวิทยาลัยเชียงใหม่ และอดีต รมช.คลัง จะแสดงปาฐกถาพิเศษ เรื่อง “ภาวะเศรษฐกิจไทยและเศรษฐกิจโลก” ณ ห้อง ควีนส์ ปาร์ค 2 โรงแรมอิมพีเรียล ควีนส์ปาร์ค 
วันที่ 23 มิ.ย. บลจ. ยูโอบี (ไทย) ได้จัดงานสัมมนา ในหัวข้อ “จับทิศทางเศรษฐกิจ เจาะลึกสินทรัพย์ทั่วโลก” เพื่อเปิดมุมมองและวิสัยทัศน์ ผ่านผู้เชี่ยวชาญการลงทุน ผู้ที่สนใจ สามารถสำรองที่นั่งฟรี ไม่มีค่าใช้จ่ายใดๆ ทั้งสิ้น ณ ตลาดหลักทรัพย์แห่งประเทศไทย
ท้ายสัปดาห์วันศุกร์ที่ 24 มิ.ย. บลจ.บัวหลวง แถลงนโยบายบริหารงาน และแผนธุรกิจในช่วงครึ่งหลังปี 2554 พร้อมร่วมสนทนากับผู้บริหารระดับสูง บลจ.บัวหลวง เพื่อรับฟังมุมมองต่อเศรษฐกิจและการลงทุนหลังเลือกตั้ง ฯลฯ ณ ห้องแกรนด์ฮอลล์ ชั้น 28 เดอะ บางกอกคลับ